Architet ëd solussion

N'architet ëd solussion, ant l'anformàtica, a l'é un professionista dl'architetura 'd solussion. Tipicament part ëd l'echip ëd dësvilup ëd la solussion, l'architet ëd solussion a traduv le esigense creà da j'analista funsionaj ant l'architetura për cola solussion e a la descriv con protòtip e disegn. Ël rest ëd l'echip ëd dësvilup a dòvra costi protòtip për amplementé la solussion. Normalment, l'architet ëd solussion a selession-a la tecnologìa pi adeguà për ël problem.

Descrission dël travaj
Na përson-a ch'a fa l'architet ëd solussion as concentra sla conversion dij requisì ant l'architetura e ant ël disegn che a la fin a son ël model ëd la solussion. An cost process, l'architet ëd solussion a s'apògia dzor dij modej ëd progetassion ëd travaj già fait, an sle architeture d'arferiment publicà e an sla guida dl'architetura asiendal. Ant ël sò travaj, j'architet ëd solussion a balanso i sagrin architetònich dij proget con ij sagrin ëd l'imprèisa.

L'architet ëd solussion sovens a l'é a la testa dl'echip ëd dësvilup. Parej, sovens a deuv dé motivassion e guida a tuta l'echip ëd dësvilup an mentre dël sicl ëd vita dël dësvilup dij sistem. L'architet ëd solussion a deuv garantì che l'echip ëd dësvilup a senta sò ël proget, an manera che l'echip a sia motivà a fé corisponde la progetassion detajà dla solussion a l'architetura 'd livel superior.

J'architet ëd solussion a fan un travaj amportant ant ël garantì che l'architetura 'd solussion a sia an linia con le tabele 'd marcia stabilìe da l'architetura asiendal e a sia conform ai prinsipi dl'architetura asiendal. J'architet ëd solussion da na part a dòvro e da l'autra a contribuisso a l'architetura asiendal. Sovens, ij modej e le guide che j'architet ëd solussion a dësvilupo, a son torna dovrà ant un contest pi ampi dl'architetura asiendal.

Architet ëd solussion e architet asiendal
J'architet ëd solussion ëd gròsse organisassion sovens a fan da pont tra architetura asiendal e architetura dj'aplicassion.

Ij prodot d'un architet asiendal a son normalment pi astrat ëd coj d'un ëd solussion, ma pa sempre. La distinsion prinpipaj tra i doi a sta ant j'obietiv diferent. L'architet asiendal a l'é dzortut dovrà për progeté, pianifiché e governé la rassionalisassion o l'otimisassion stratégica o inter-organisativa 'd servissi, process o component ëd n'asienda. L'architet ëd solussion a giuta dzortut programador e cap proget ant la progetassion, pianificassion e govern ëd proget ëd qualsissia sòrt.

N'architet ëd solussion a peul dispon-e 'd na linia 'd rapòrt vers n'architet asiendal, ma l'anfluensa che l'echip d'architetura asiendal a l'ha dzor j'architet ëd solussion a dipend da le polìtiche a da la strutura 'd gestion dl'organisassion. Donca, la misura dont ël travaj ëd n'architet ëd solussion a deriva da le guide 'd n'architet asiendal a va dal 0 al 100 për 100.

Ël pont ëd partensa e 'd fin ëd n'archiet ëd solussion a dipend dal model ëd finansiament për ël process ëd finansiamewnt e livragi dla solussion. Për esempi, n'imprèisa a peul ampighé n'architet ëd solussion për në studi 'd fatibilità e për preparé na solussion visiva o na solussion për na gara d'apalt. Un fornidor a peul ampieghé n'architet ëd solussion al moment dl'oferta, prima che qualsissia proget d'amplementassion a sia stait dotà d'arzòrse. Tùit e doi a peulo ampieghé n'architet ëd solussion për governé un proget d'amplementassion e afideje un travaj ëd guida a sò intern.

Arferiment

Categorìa:Informàtica